15.

VYZÝVAJÚ ČLENSKÉ ŠTÁTY A KOMISIU, aby sa podľa svojich príslušných právomocí a v súlade so zásadami subsidiarity, proporcionality a lepšej právnej regulácie usilovali o ďalší pokrok v uvedených ôsmich oblastiach činnosti tým, že podniknú potrebné a primerané kroky vrátane týchto krokov: a) Všeobecná politika i) podpora ratifikácie a uplatňovania dohovoru OSN s cieľom posilniť pozitívne zmeny v postojoch k osobám so zdravotným postihnutím a podľa potreby pri vykonávaní dohovoru prispôsobiť právne predpisy EÚ a vnútroštátne právne predpisy; ii) podľa potreby a v nevyhnutnom rozsahu posilnenie úsilia o pravidelné zhromažďovanie štatistických údajov o situácii osôb so zdravotným postihnutím na úrovni EÚ; iii) primerané využívanie existujúcich finančných programov a prostriedkov EÚ na vykonávanie návrhov činnosti bez toho, aby boli dotknuté rokovania o budúcom finančnom rámci; iv) zohľadnenie otázok súvisiacich so zdravotným postihnutím pri vypracúvaní národných programov reforiem a všeobecnejšia podpora začlenenia problematiky zdravotného postihnutia v rámci stratégie Európa 2020; b) Prístupnosť i) podpora primeraného úsilia na zlepšenie prístupu k tovaru a službám, a to predovšetkým pokiaľ ide o zastavané prostredie, dopravu a informácie a komunikáciu vrátane technológií a služieb vo všetkých relevantných oblastiach zvážením stimulovania trhu prostredníctvom verejného obstarávania a posúdením prípadnej potreby vypracovať koherentné požiadavky založené na európskych normách; ii) podpora začlenenia prístupnosti a univerzálneho dizajnu do vzdelávacích osnov a plánov odbornej prípravy pre všetky príslušné profesie a zamestnania, a predovšetkým v oblasti stavebného inžinierstva a architektúry; c) Účasť i) podpora nezávislosti osôb so zdravotným postihnutím a ich začlenenia do komunity, a to predovšetkým vybudovaním celej škály podporných služieb poskytovaných v domácnostiach, v pobytových zariadeniach alebo iným spôsobom, ktoré budú zodpovedať potrebám týchto osôb a budú v súlade s možnosťou výberu na rovnakom základe ako ostatní; ii) zabezpečenie rovnakého prístupu k účasti na politickom živote vrátane európskych volieb; iii) podpora komunikácie a informácií vrátane prístupných formátov s cieľom zvyšovať povedomie a zvýšiť účasť a sociálne začlenenie osôb so zdravotným postihnutím; d) Rovnosť i) podpora a ochrana dôstojnosti osôb so zdravotným postihnutím, neustály boj proti diskriminácii osôb so zdravotným postihnutím a preskúmanie existujúceho právneho rámca v oblasti ochrany proti diskriminácii na základe zdravotného postihnutia, a to podľa potreby na národnej aj európskej úrovni; ii) podpora výmeny osvedčených postupov v rámci skupiny na vysokej úrovni pre oblasť zdravotného postihnutia a zameranie sa v tomto kontexte konkrétne na skúsenosti z vykonávania dohovoru OSN na úrovni Únie a členských štátov; e) Zamestnanosť i) podpora osôb so zdravotným postihnutím pri získavaní prenosných vedomostí a zručností v snahe uľahčiť ich integráciu a úspešnosť na otvorenom pracovnom trhu; ii) podpora zamestnávania osôb so zdravotným postihnutím prostredníctvom využívania existujúcich sociálnych ustanovení v oblasti verejného obstarávania, ako aj štátnej pomoci v súlade s uplatniteľnými pravidlami; iii) podpora výskumu a využívania asistenčných technológií s cieľom podporiť zamestnanosť osôb so zdravotným postihnutím; iv) snaha o rozšírenie príležitostí zamestnať sa pre osoby so zdravotným postihnutím vrátane osôb so zníženou pracovnou schopnosťou a rozvoj spolupráce v kontexte pracovného trhu, napríklad prostredníctvom podporovaného zamestnávania a podľa potreby chránených dielní/pracovísk, a v kontexte sociálnej ochrany a systémov vzdelávania; f) Vzdelávanie a odborná príprava i) podpora príslušných iniciatív zameraných na zabezpečenie prístupu osôb so zdravotným postihnutím ku kvalitnému vzdelávaniu a odbornej príprave na rovnakom základe s ostatnými s cieľom rozšíriť ich vedomosti, zručnosti a kvalifikáciu a tak podporiť ich mobilitu a zamestnateľnosť; ii) presadzovanie výmeny osvedčených postupov vrátane porovnávacích štúdií v súvislosti s podporou osôb so zdravotným postihnutím a pomocou týmto osobám s cieľom zlepšiť ich prístup k systémom vzdelávania na všetkých úrovniach, a to napr. aj využitím asistenčných technológií; g) Sociálna ochrana i) osobitná pozornosť potrebám osôb so zdravotným postihnutím v kontexte dobrovoľného európskeho rámca pre kvalitu sociálnych služieb, ktorý Výbor pre sociálnu ochranu prijal 6. októbra 2010; ii) zabezpečenie sociálnej ochrany osôb so zdravotným postihnutím vypracovaním a/alebo udržiavaním ochranných opatrení pri zohľadnení všeobecnej hospodárskej situácie a jej dôsledkov na osoby so zdravotným postihnutím; h) Zdravotná starostlivosť zlepšenie rovnakého a reálneho prístupu ku kvalitnej zdravotnej starostlivosti, a to prostredníctvom odstraňovania nerovností, ako aj podporou včasného vyšetrenia zdravotného stavu s cieľom predchádzať vzniku zdravotného postihnutia v súlade s príslušnými právomocami členských štátov a zvyšovaním povedomia o zdravotných postihnutiach poskytovaním odbornej prípravy zdravotníckym pracovníkom a podľa potreby rozvojom zdravotníckych služieb prispôsobených osobám so zdravotným postihnutím; i) Vonkajšie opatrenia podpora práv osôb so zdravotným postihnutím a zvýšenie viditeľnosti problematiky zdravotného postihnutia ako otázky ľudských práv vo vonkajších vzťahoch vrátane rozširovania EÚ, programov susedstva a rozvojových programov, ako aj núdzovej a humanitárnej pomoci a podpora vykonávania dohovoru OSN tretími krajinami.